HTECH แรงไม่หยุดฉุดไม่อยู่ 2 สัปดาห์ราคาพุ่ง 60%
HTECH แรงไม่หยุดฉุดไม่อยู่! 2 สัปดาห์ราคาพุ่ง 60% ล่าสุด ณ เวลา 11.57 น. ราคาอยู่ที่ 9.65บาท บวก 0.90 บาท หรือ 10.29% สูงสุดที่ 9.70 บาท ต่ำสุดที่ 8.85 บาท มูลค่าซื้อขายที่ 179.12 ล้านบาท
28 มี.ค. 2560

ผู้สื่อข่าวรายงานว่า ราคาหุ้นบริษัท แฮลเซี่ยน เทคโนโลยี่ จำกัด (มหาชน) หรือ HTECH ณ เวลา 11.57 น. ราคาอยู่ที่ 9.65บาท บวก 0.90 บาท หรือ 10.29% สูงสุดที่ 9.70 บาท ต่ำสุดที่ 8.85 บาท มูลค่าซื้อขายที่ 179.12 ล้านบาท ขณะที่ดัชนีตลาดหุ้นไทยโดยรวมบวก 0.28%
โดยราคาหุ้น HTECH ปรับตัวขึ้นแรงอย่างต่อเนื่องในระยะเวลา 2 สัปดาห์ คิดเป็นการปรับขึ้นกว่า 60% นับตั้งแต่ราคาหุ้นอยู่ที่ระดับ 6.00 บาท ณ วันที่ 13 มี.ค.60

ขณะที่ นายพีท ริมชลา กรรมการผู้จัดการ HTECH เปิดเผยว่า บริษัทตั้งเป้าหมายรายได้ปีนี้โต 8-10% จาก 826.20 ล้านบาทในปีก่อน โดยสัดส่วนรายได้จะมาจากต่างประเทศราว 44% และในประเทศราว 56% เป็นไปตามการเติบโตของตลาดชิ้นส่วนฮาร์ดดิสก์ไดร์ฟ (HDD)  ขณะที่ยังมุ่งมั่นรักษากำไรสุทธิให้อยู่ในระดับที่ดี สอดคล้องกับการขยายกำลังการผลิตในช่วงที่ผ่านมา พร้อมเดินหน้าขยายตลาด ควบคู่การบริการที่ครบวงจร พัฒนาสินค้านวัตกรรมใหม่ที่ใช้ในอุตสาหกรรมการผลิตอย่างต่อเนื่องเพื่อตอบสนองความต้องการของลูกค้า โดยคาดว่าอัตรากำไรขั้นต้นปีนี้จะไม่ต่ำกว่าระดับ 39.31% ในปีก่อน และอัตรากำไรสุทธิเพิ่มขึ้นมาที่ 14.27%